Predkladacia správa

Národný program reforiem Slovenskej republiky 2011 – 2014 predkladá na rokovanie vlády SR podpredseda vlády a minister financií na základe uznesenia č. 806 zo 17. novembra 2010, plánu práce vlády SR na rok 2011 a v súlade s požiadavkou Európskej komisie.

Členské krajiny Európskej únie každoročne pripravujú národné programy reforiem, ktorých cieľom je prezentovať plánované opatrenia na dosiahnutie ekonomického rastu a zamestnanosti. Agenda štrukturálnych politík, ktorá je v kompetencii členských krajín, ale je zároveň na úrovni EÚ koordinované, prešla v poslednom období výraznejšími zmenami. Okrem zmeny názvu z lisabonskej stratégie na stratégiu Európa 2020, došlo aj k posilneniu úlohy Európskej rady a zmene niektorých procesov. Od tohto roku sa národné programy reforiem predkladajú Európskej komisii spoločne s programami stability vždy v apríli v rámci tzv. európskeho semestra, pričom právne špecifiká programov stability a národných programov reforiem zostávajú naďalej zachované. 

Národný program reforiem SR 2011 – 2014 obsahuje opatrenia, ktoré bude vláda SR realizovať počas volebného obdobia do polovice roku 2014. Prináša súbor opatrení, ktoré sú nevyhnutné plné oživenie hospodárstva z krátkodobého hľadiska, rastu kvality života v strednodobom horizonte, ako aj pre postupné plnenie cieľov stanovených v stratégií Európa 2020. Opatrenia spadajú do dvoch nasledujúcich oblastí:
•	potreba fiškálnej konsolidácie v záujme zlepšenia makroekonomickej stability, 
•	štrukturálne reformy zvyšujúce ekonomický rast, zamestnanosť a kvalitu života.

Na začiatku dokument definuje (1) prioritné oblasti NPR, ktoré boli identifikované najmä na základe analýzy HDP a odporúčaní Európskej komisie. Nasleduje (2) inštitucionálne zabezpečenie stratégie Európa 2020 v podmienkach SR, (3) prehľad najdôležitejších opatrení, ktoré sa realizovali na Slovensku od volieb v júni 2010, (4) strednodobá makroekonomická prognóza a fiškálny rámec vrátane reformy daní a odvodov a opatrenia podporujúce dlhodobú udržateľnosť verejných financií, (5) opatrenia zamerané na environmentálnu udržateľnosť a energetiku, ktorých hlavným cieľom je znižovanie emisií skleníkových plynov a energetickej náročnosti hospodárstva. 

Hlavnou časťou NPR je plán reforiem v piatich prioritných oblastiach: (1) vzdelávanie, veda a inovácie, (2) zamestnanosť a sociálna inklúzia, (3) podnikateľské prostredie, (4) transparentnosť a vymožiteľnosť práva, (5) zdravie, s uvedením národných cieľov, ktoré si vláda stanovuje dosiahnuť. Ich hlavnou motiváciou je merať výsledky politík, nie vstupy alebo výstupy. NPR zahŕňa aj opatrenia na zvýšenie transparentnosti a efektívnosti čerpania eurofondov ako aj pozíciu SR k politike súdržnosti po roku 2013. Prílohy obsahujú zoznam a definície štrukturálnych indikátorov s ich cieľovými hodnotami pre rok 2020 ako aj detailný harmonogram úloh vyplývajúcich z definovaných opatrení. Cieľom je jasný a transparentný monitoring plnenia.

Dokument je rozpracovaním programového vyhlásenia vlády SR. Financovanie navrhovaných opatrení bude zabezpečené v rámci schválených limitov výdavkov dotknutých kapitol štátneho rozpočtu v súlade s Rozpočtom verejnej správy na roky 2011 až 2013. Národný program reforiem SR 2011 – 2014 schvaľuje vláda a zároveň sa predkladá Európskej komisii. Materiál má charakter analýzy a strednodobej stratégie, preto sa v doložke vybraných vplyvov neuvádzajú vplyvy na rozpočet verejnej správy. Tieto budú kvantifikované podľa jednotlivých opatrení v rámci legislatívneho procesu, resp. procesu predkladania materiálov na rokovanie vlády.